钦定古今图书集成/明伦汇编/官常典/第212卷 > 杜审权
## 钦定古今图书集成/明伦汇编/官常典/第212卷 > 杜审权

按《唐书杜如晦传》：“如晦五世孙元绛。元绛子审权，字
殷衡，第进士，辟浙西幕府，举拔萃，中为右拾遗。宣宗
时，入翰林为学士，累迁兵部侍郎，学士承旨。懿宗立，
进同中书门下平章事，再迁门下侍郎，出为镇海军
节度使，同平章事。庞勋乱徐州，审权与令狐绹、崔铉
连帅犄角，馈粟相衔，王师赖济。勋破，进检校司空，入”
为尚书左仆射、襄阳郡公，继领河中、忠武节度使。卒，
赠太子太师，谥曰德。审权清重寡言，性长厚，居翰林
最久，终不漏禁近语。在方镇，视事有常处，要非日入，
未始就内。寝坐必敛衽，常若对大宾客。或昼日少息，
则顾直，将解帘，即旁无人，自起撤钩，手拥帘徐下乃
退。与杜悰俱位将相，悰先进，故世谓审权为“小杜公。”